In Frankryk het Woensdag die ergste vorm van sensuur plaasgevind: gewapende moslemterroriste het die redaksie van die weeklikse tydskrif Charlie Hebdo in Parys bestorm met die doel om dié redaksie vir altyd te laat swyg.
Terroriste mag nooit wen nie. Ook al jag die polisie – op die oomblik dat hierdie skrywe geskryf word – steeds op die daders, 36 uur na die daad.
Hierdie is nie ‘n “gewone” aanslag nie, net om so veel as moontlik mense dood te maak en angs in ‘n samelewing te skep nie. Dit is ‘n aanval op die demokrasie soos dit in die meeste westerse lande bestaan. Dit is ‘n poging om ons mening, ons regte, ons wese stil te maak.
Die swaard mag nooit die pen verslaan nie. Laat ons saam die vrye woord en die vryheid van spraak verdedig.